Vulcanul Ibu, situat pe Insula Halmahera, în estul Indoneziei, a intrat în erupţie, sâmbătă, determinând evacuarea a şapte sate, au anunţat duminică autorităţile locale, citate de Reuters.
Vulcanul Ibu a erupt sâmbătă seara, potrivit informaţiilor publicate de agenţia indoneziană de vulcanologie.
Poliţia, armata şi echipele de căutare şi salvare au fost trimise pentru a evacua locuitorii din satele din apropierea vulcanului, a declarat un membru al agenţiei de gestionare a dezastrelor.
Autorităţile au recomandat ca populaţia să fie evacuată pe o rază de şapte kilometri în jurul vulcanului.
Mai mult de 700.000 de persoane locuiau pe insula Halmahera în 2022, potrivit cifrelor oficiale.
Agenţia de vulcanologie a ridicat joi nivelul de alertă al vulcanului la cel mai înalt nivel, în condiţiile în care Ibu a erupt de mai multe ori în această lună.